Vrou vas ná haar niggie se dood | Netwerk24
Deur Christiaan du Plessis 24 April 2019 17:31
’n Vrou (30) wat beweer het haar tienerjarige niggie het haar eie lewe in haar woonstel in Sunnyside, Pretoria, geneem, is in verband met haar moord in hegtenis geneem.
Kapt. Daniel Mavimbela, polisiewoordvoerder, sê die vrou het Dinsdag by die Sunnyside-polisiekantoor opgedaag om ’n selfdood aan te meld.
Die vrou en haar niggie het glo Dinsdag ’n uitval gehad. Die vrou het haar niggie daarna glo na bewering in ’n bad onder warm water ingedruk.
Die slagoffer het brandwonde oor haar hele lyf opgedoen het. ’n Lykskouing sal gedoen word om die presiese oorsaak van haar dood te bepaal.
Volgens Mavimbela is die polisiebeamptes wat op die toneel was, erg getraumatiseer en sal berading kry.
Die vrou sal na verwagting binnekort in die landdroshof in Pretoria verskyn.
Meer oor: Sunnyside | Pretoria | Brandwonde | Inhegtenisname | Selfdood | Moord